► Նստեցի մի զույգի առջև։ Երեխան, որ մի կերպ տեղավորվել էր կնոջ և տղամարդու միջև, քնած էր։ Բայց քնի մեջ մի պահ շրջվեց, և լապտերի լույսի տակ ես նշմարեցի նրա դեմքը։ Ա՜հ, ի՜նչ սքանչելի դեմք էր։ Այդ զույգից ոսկե պտուղ էր ծնվել։ Ծանր այդ շորակույտից թովչանքի և շնորհագեղության գլուխգործոց էր դուրս եկել։ Կռացա ողորկ ճակատի, քնքուշ, ուռուցիկ շրթունքների վրա՝ մտքումս ասելով. «Ահա երաժշտի դեմք, ահա մանուկ Մոցարտը, ահա կյանքի չքնաղ խոստումներից մեկը։ Ասքերի փոքրիկ իշխանները բնավ չէին տարբերվում այդ մանչուկից. Ի՜նչ կդառնար նա, եթե պաշտպանեին, խնամքով շրջապատեին նրան, կրթեին։ Երբ պատվաստի շնորհիվ այգում նոր վարդ է ծնվում, այգեպանների մեջ իսկական իրարանցում է սկսվում։ Վարդն առանձնացնում են, մշակում, աճի համար բարենպաստ պայմաններ ստեղծում։ Բայց մարդկանց համար այգեպաններ չկան։ Երեխա Մոցարտը, մյուսների նման, իր վրա զգալու է դրոշմահատող մեքենայի կնիքը։ Մոցարտը կաբարեների գարշահոտության մեջ հրճվելու է ցածրարժեք երաժշտությամբ։ Մոցարտը դատապարտված է։